Gobernador Festo,
asew sʉapich,
nejchaxoeli toꞌaliajwa Pablo Roma paklowax poxade,
Italia tʉajnʉxot.
Samata,
Pablo,
asew,
jiw jebatat jiaspi sʉapich,
woeyas soldawcapitánxot.
Japon pawʉl Julio.
Japamʉtpijiw soldaw pawʉl,
Emperadormʉtpijiw.
Xanal barkam julx,
fʉlaenpox Adramitio paklowaxxot.
Xan,
Lucas,
nakfolx Pablo.
Aristarcobej xanal nakfol.
Japon Tesalónica paklowaxpijin,
Macedonia tʉajnʉxot.
Japabarkam,
ma nakosaxael,
itjulafʉlaxael paklowaxanxot,
Asia tʉajnʉxot.
Do kandiawa wʉt,
xanal chapatx Sidón paklowaxxot.
Julio,
soldawcapitán,
sitaenpon Pablo.
Samata,
Sidón paklowaxxot chapatx wʉt,
Pablo tapaeis pejnachala,
jaxotpijiw,
taeliajwapon,
weweꞌpaspoxan chaxduiliajwasbej Pablo.
Do jawʉx,
chaflaechx Sidón paklowaxde.
Joewa chaknawamatalet xot,
chaxentax Chipre tanaet orientelel,
joewajillel,
chaflaeliajwan.
Pachaxentaxbej Cilicia tʉajnʉ,
Panfilia tʉajnʉbej.
Do jawʉx,
chapatx Mira paklowax,
Licia tʉajnʉxot.
Xanal Mira paklowaxxotan wʉt,
Julio faen asabarkam,
Alejandría paklowaxlel paꞌnox.
Japabarkam fʉlaeyaxael Italia tʉajnʉ poxade.
Samata,
xanal japabarkam julx nakflaeliajwan japabarkamtat.
Joewa xabich nachaknawamatalesfʉl xot,
pin-iamatkoiyan bijiat chafolx.
Xentax Gnido paklowaxtabijla.
Do jawʉt,
mox chaxentax Salmón paklowax,
chijiasliajwan Creta tanaetlel,
joewajillel chaflaeliajwan.
Bijiat chafolx Creta tanaetlel,
pamakakal.
Chapatx Buenos Puertosxot,
mox Lasea paklowaxxot.
Pin-iamatkoiyan napelt xot,
iama pasfʉl.
Chachoelafʉllisox marlel chaflaeliajwa.
Samata,
Pablo japi naewʉajan wʉt,
jʉm-aechon:
—Tajjiw,
xan chiekal matabijtax ampachaflaeyax xabich chachoelaxael xatisliajwa.
Jelowdik taenam.
Ampabarkam xafoli napelsaxael.
Nafoꞌaxaelbej ampabarkam.
Puexa xatis bej buꞌlaxaesbej —aech Pablo.
Soldawcapitán naexasis-el Pablo jʉm-aechpox.
Barkampijin,
barkam isanbej,
japi kolenje jʉm-aechpoxkal soldawcapitán naexasit.
Japi jʉm-aech:
“Pachaempoxtat chapasaxaes” —aechi asbʉan jʉmch.
Buenos Puertosxot pachaema-el barkam dukaliajwa,
jaxot iama chatoepaliajwan.
Samata,
japi puexa nejchaxoel:
“Kaes pachaem amxot nakolaliajwas,
chapasliajwas Fenice paklowax,
Creta tanaetxot.
Japatanaetʉaksoꞌtxot pachaem barkam dukaliajwa,
iama chaxensliajwas.
Jaxot joewa xaxena matwʉajase” —aechi,
nejchaxoel wʉt.
Buenos Puertosxotan wʉt,
joewa bijiat pasfʉl wʉchakallel.
Asew xanalxot nejchaxoel:
“Pachaem chaflaeliajwas” —aechi,
nejchaxoel wʉt.
Samata,
pachafolx Creta tanaetlel,
pamakakal.
Do jawʉt,
chalechkal xabich pinajoewa pasfʉl barkam poklalel.
Japajoewa xanal nachaknawaxafol tanaet tathoetlel.
Barkam xajiasaxil joewalel,
joewa xabich kaes mamnik xot.
Samata,
japi tapaei joewa xalaeliajwas barkam.
Cha-aeltanaeta-ulel pachaxentax.
Japatanaet pawʉl Cauda.
Jaxotde xabich joewa wika-el.
Barkamta-utat kanaw keꞌtas.
Jasoxtat japakanaw fol.
Japakanaw osliajwan wʉt barkamtat,
xabich bichaxtat pa-otx.
Japox kanaw xabich dewnik.
Do jawʉx,
kanaw pa-otx wʉt barkamtat,
barkam fatkuifʉlisi pinamʉatantat,
tablofachan kakupasamata.
Jawʉt nabisti barkamtat pejlewlapi,
nejchaxoel xoti:
“Lʉkpox,
pawʉlox la Sirte,
jaxot bej cha-okjabaxaesbej” —aechi,
nejchaxoel wʉt.
Samata,
jolpi velasbʉꞌan joewa xabich xalaesamata barkam.
Ja-aech wʉt,
barkam kaes bijiat fol.
Do kandiawa wʉt,
xabich pinajoewafʉl.
Xabich iambej.
Do jawʉtbej,
barkam xafolpoxan tʉadutlisi chapelsliajwa minadik,
barkam kaes jajeꞌkaliajwa.
Do asakandiawa wʉt,
barkam xa-ispi pelti minadik.
Pin-iamatkoiyan tae-enil juimt matkoipijin.
Ithaejbej tae-enil,
madoi wʉt.
Xanal nejchaxoelx:
“Bej chabuꞌlaxaesbej” —an xanal,
nejchaxoelx wʉt,
kaes pejme xabichfʉl xot joewa,
iambej.
Pin-iamatkoiyan xanal chinax naxae-enil.
Do jawʉt,
Pablo nant japixot.
Jʉm-aechon:
—Tajjiw,
chiekal nanaexasitam wʉt,
ja-aech wʉt,
kaes pachaemaxael chaflae-elaliajwas,
Creta tanaetxotas wʉt.
Ja-aech wʉt,
nabijasaxisal.
Napelsaxilbej barkam xafolpoxan.
¡Pe xamal nabej nejchaemileꞌ japoxliajwa!
Xamalxot chinax kaen tʉpaxil.
Barkamkal nafoꞌaxael.
Xanxot madoi ángel natulaelt.
Japon toꞌas Dios.
Diosliajwa,
xan tanbistaxponan.
Ángel najʉm-aech:
‘Pablo,
¡xam nabej nejlewleꞌ!
Xam fʉlaeyaxaelam Roma paklowax poxade,
jaxotde nukaliajwam Roma tʉajnʉpijiw tatoꞌlan pejwʉajnalel.
Dios xam bʉꞌweyaxael xot,
asew jiwbej bʉꞌweyaxaes,
puexa folpi ampabarkamtat’ —na-aech ángel,
xanxot natulaelt wʉt.
Samata,
¡puexa xamal nabej nejlewleꞌ!
Xan Dios xanaboejtax.
Matabijtax Dios nakbʉꞌweyaxaelpox,
me-ama ángel najʉm-aech.
Joewa nakchaknawaxalaeyaxael tanaet poxade.
Jaxotde cha-okaxaes —aech Pablo puexa japabarkamtat folpiliajwa.
Catorce madoiyan xent wʉt barkamtat,
chaliknaxfʉk mar Adriáticoxot,
xabich xot joewa.
Japamadoi,
pinmadoitat wʉt,
barkamtat nabisti nejchaxoel:
“Bej chapachbej sat” —aechi,
nejchaxoel wʉt.
Samata,
xajʉtlisi mʉat,
mas-is soꞌnikpox.
Soꞌnikpox treinta y seis metros.
Kaes chafʉlaech wʉti,
pejme xajʉti.
Soꞌnikpox veintisiete metros.
Do jawʉt,
japi pejlewla,
nejchaxoel xoti:
“Iaꞌbotxot bej chakʉlaxaesbej” —aechi,
nejchaxoel wʉt.
Samata,
jawʉt barkamta-ulel cuatro padewaxan,
pawʉlpi anclas,
keꞌapi pelsliajwadik minadik,
japadewaxantat barkam kaekawʉtat dukafʉlaliajwalejen.
Jasox is wʉti,
pejdioses kawʉajan kamta nalianaliajwa.
Pe jawʉt,
barkamtat nabisti,
japikal nejchaxoel tamach weliajwapi barkamxot,
iaꞌbotxot chakʉla-el wʉtfʉki.
Samata,
kanaw,
otox barkamtat,
japi pejme dusasiak minadik japi tamach weliajwa japoxtat.
Japi jʉm-aech asew naekichachajbaliajwa:
“Barkam-oeflel xanal padewaxan pelsaxaekan” —aechi.
Do jawʉt,
Pablo chiekal matabijt wʉt japi isaxaelpox,
jawʉt jʉm-aechon soldawcapitánliajwa,
japon pejsoldawliajwabej:
—¡Barkamtat nabisti kaweta napata-el wʉt barkamtat,
xamal weyaximil!
—aech Pablo.
Soldaw jʉmtaen wʉt Pablo jʉm-aechpox,
japi soldaw mʉa tasiapbala,
kanawmʉa,
kanaw jopaliajwa minadik.
Kandiawa,
nalian wʉt,
Pablo kaechatoꞌa puexa jiw xaeliajwa.
Jʉm-aechon:
—Catorce matkoiyan chiekal naxae-esal,
xabich nejchaxoels xot.
Samata,
¡xaem mamnikaliajwam,
tʉpa-elaliajwambej!
¡Je-ese!
Puexa chiekal weyaxaes —aech Pablo.
Pablo japox jʉm-aech wʉt,
panax fitlison.
Puexa jiw pejwʉajnalel Dios kawʉajan wʉt,
jʉm-aechon:
“Waj-ax Dios,
gracias-an xanal nachaxdutampox,
panax” —aechon.
Do jawʉt,
panax jalnat wʉt,
xaelon.
Do jawʉtbej,
puexa jiw nejkofa xabich nejchaxoelpoxan.
Jawʉt japibej xael.
Puexa xanal,
barkamtat chafolaxpin,
doscientos setenta y seis jiwan.
Do jawʉt,
xael wʉti,
ma xaesiapoxantat xael wʉti,
do jawʉx,
trigobulan chapelti minadik,
barkam kaes chiekal jajeꞌkaliajwa.
Sesa itliakafʉl wʉt,
barkamtat nabisti taen wʉti tanaet,
matabija-eli.
Taeni tanaetʉaksoꞌt.
Japatanaetʉaksoꞌtxot taenbejpi thaejt.
Taen wʉt japathaejt,
cha-itjulasiapi japathaejt poxade.
Jawʉt anclas juka-eli.
Do jaxot asbʉan jʉmch kaweta anclamʉa tasiapbalapi.
Barkamkanaefachan,
koloeyax pinjiyax,
ta-ulel xatbeꞌaliajwapox,
joli.
Do jawʉtbej,
matxoelavelabʉꞌ,
xakoeyaspox,
jolti felsliajwadik,
japavelabʉꞌtat joewa xalaeliajwa barkam.
Do jawʉt,
barkam joewa xafos wʉt,
barkam moxsfʉlde thaejt pasliajwa.
Jawʉt chalechkal barkam pa-oeflel okjaba lʉkxot.
Atʉajfʉk thaejt chapasliajwan.
Barkam pa-oeflel okjaba wʉt,
jukaxil japox,
barkam.
Barkam ta-ulel xabichfʉl xot truxan,
tablofachan kakupax tʉadut.
Soldaw besia,
jiw jebatat jiaspi,
japi bʉꞌfospi,
jow wʉt,
weyaxael xoti.
Pe soldawcapitán ketapae-el,
Pablobej boesaxaes xot.
Samata,
capitán puexa jiwliajwa jʉm-aech:
“Min joeyax matabijampim,
¡matxoela joem thaejt pasliajwam!
Asewam,
min joeyax matabija-emilpim,
¡wʉchakal chajoem tablofachantat!
O,
¡pachajoem barkamtoerowtat,
poꞌalpitat!”
—aech capitán jiwliajwa.
Do jasoxtat xanal puexa chiekal wiax.
Xanal puexa chiekal wiax wʉt,
jawʉt matabijtax japatanaet pawʉlpox Malta.
Malta tanaetpijiw chiekal pachaempi xanalliajwa.
Do jawʉt,
xabich iam thilan xot,
xabich thʉnk.
Samata,
jaxot pinajit itfoti.
Xanal natadʉti jit naksuꞌchalakaliajwan.
Pablo i not wʉt jit it-owaliajwa,
jawʉt jom,
paxaechan,
nakolcha jit tʉajaxtat.
Do jawʉt,
jom kelaliklas wʉt,
Pablo kexadukson.
Malta tanaetpijiw japox taen wʉt,
nakaewa najʉm-aechi:
“Ampon aton jiw baen.
Diachwʉajnakolax marxot wiapon.
Pelax wajdios kaes tapaeyaxisal laejaliajwapon.
Samata,
jom laliklison tʉpaliajwa” —aechi nakaewa Malta tanaetpijiw.
Do jawʉt,
Pablo kelʉla wʉt,
jom jopdik jitadik.
Pe Pablo kelaliklas wʉt jom,
ma-aechon asbʉan jʉmch chiekal.
Me-ama jom kelalika-esal wʉt,
ja-aech Pablo.
Puexa jiw,
Malta tanaetpijiw,
wʉajnawet Pablo kepʉthlax.
O,
el wʉt,
chalechkal patʉpan jʉwlaxaelpox.
Japox piach wʉajnawetox chinax jachi-el wʉt,
japi jiw asax nejchaxoel Pabloliajwa.
Nakaewa najʉm-aechi:
“Pablo,
bej diosbej” —na-aechi nakaewa.
Malta tanaetpijiw tatoꞌlan,
pawʉl Publio.
Xanal jit suꞌchalakaxxot,
jaxot mox Publio pejtʉajnʉ.
Samata,
Publio pejbaxotan wʉt,
xanal chiekal nabʉꞌkʉlapon.
Jaxot tres matkoi xanal chiekal duilx.
Jawʉt,
Publio pejbaxotan wʉt,
Publio pax camatat ok,
xabich bʉꞌtʉajnik xoton.
Woejxaenkbejpon.
Pablo fʉlaech Publio pax taeliajwa,
japon bʉꞌxaeyan.
Pablo pat wʉt Publio paxxot,
Pablo Dios kawʉajan bʉꞌxaeyanliajwa.
Dios kawʉajnax bʉxtoet wʉt,
Pablo ke-ot bʉꞌxaeyan pejbʉꞌtat.
Jawʉt Publio pax chiekal boejthʉls waxae.
Pablo wʉltaens wʉt,
jawʉt asew bʉꞌxaeya,
japatanaetpijiw,
fʉlaeni Pablo poxadin.
Japibej chiekal boejthʉls.
Japi,
Malta tanaetpijiw,
xanal xabich nakajachawaet.
Do jawʉx,
baxael,
japatanaetxot tres juimtje wʉt,
xanal barkam pejme julx chijiyaliajwan wʉt,
nachaxduwpi puexa naweweꞌppoxanliajwan,
chafolx wʉt.